Millionhjelp fra norske artister til Syria
«Når båten seiler inn» er en spesialskrevet sang der absolutt alle inntekter går til Kirkens Nødhjelps arbeid for flyktninger i Europa. Snart passeres millionen, hvilket var foranledningen til besøket hos statsministeren og de øvrige norske partilederne. På låten bidrar en rekke kjente norske artister som Helene Bøksle, Arve Tellefsen, Alexander Rybak, Ole Edvard Antonsen, Hanne Krogh, Sølvguttene, Trine Rein, Maria Arredondo, Martin Halla, Oslo Gospel Choir, Christian Ingebrigtsen, Jan Eggum, Inger Lise Rypdal og Nora Foss Al-Jabri, samt Carola. – De var veldig glade for initativet. Jeg oppfordret statsministeren til å sende NØDHJELP på sms til 2468 for å gi hundre kroner, men da sa hun at hun måtte vente til hun kom hjem, ettersom hun ikke kunne sende penger via jobbtelefonen, humrer Tore Aas, som har tatt initiativet til prosjektet og skrevet «Når båten seiler inn». SE VIDEOEN TIL «NÅR BÅTEN SEILER INN» HER!I alt 320.000 singler av veldedighetssangen ble trykket opp og distribuert gratis rett før jul, blant annet i forbindelse med de opptredende artistenes juleturneer, med oppfordring om å gi hundre kroner til Kirkens Nødhjelp. Tore Aas - mannen bak Oslo Gospel Choir - er overveldet av responsen. – Dette betyr så utrolig mye for meg, og jeg jobber med det hver dag. Vi fikk møte politikerne for å gi dem en takk også - de gjør mye flott arbeid både i Hellas og Norge for at flyktninger skal kunne komme hit for et verdig liv. Pengene skal gå til nødhjelpspakker - vann, mat, sanitærartikler og varme klær - som skal deles ut til båtflyktninger. Jeg skal selv ned i februar for å dele ut slike pakker, sier Aas, som presiserer: – Dette er ingen politisk aksjon, men en humanitær aksjon fra folk til folk.Tore Aas reagerte som alle andre da han så bildet av den lille døde kroppen i rød t-skjorte med hodet ned i sanden i fjor høst. Alan (3) døde i flukten fra Syria et sted mellom Tyrkia og Hellas. – Det er et bilde som sitter som spikret. Jeg glemmer det aldri. Senere så jeg et intervju på CNN med en syrisk familie som hadde slått seg ned i en park i Berlin. Da reporteren spurte hva de skulle gjøre nå som det begynte å bli kaldt, svarte faren; «Jeg vil heller dø av kulde i en park i Berlin enn å få en bombe i hodet av min egen president». Det fikk meg til å skrive «Når båten seiler inn», sier Aas, som også er mannen som skrev den moderne juleklassikeren «En stjerne skinner i natt». – Jeg mener denne sangen er bedre. Og langt viktigere, sier han.
Statsminister Erna Solberg og landets partiledere var synlig imponert over artistdugnaden som nå har samlet inn nær en million kroner til arbeidet for flyktningekrisen.